་པ་ལ། །བླ་མས་བསྟན་ཀྱང་མ་དགོས་པར། །རང་གི་ཤེས་སུ་གཤའ་བ་ལ། །ཞེས་བརྗོད་ཅིང་། འགྱུ་བ་འགྱུ་སྟོང་། གནས་པ་གནས་སྟོང་། རང་སྟོང་ཕྱག་རྒྱ་ཆེན་པོའི་ངང་ལ་ཐག་རྦད་དེ་བཅད་ལ་བཞག་གོ །དབང་པོ་རྣོན་པོ་ནི་སེམས་འཛིན་གྱི་བྱེད་པ་ལ་བལྟོས། ངང་གིས་གང་ཤར་གྱི་ངོ་བོ་ལ་གཟོ་མེད་དུ་བསྐྱངས་པས་ངང་གིས་གནས་པ་གྲུབ་པ་ཉིད་ཡིན་ཏེ། བརྟག་གཉིས་ལས། གང་ཕྱིར་ཡིད་ཀྱིས་མི་བསྒོམ་པར། །འགྲོ་བ་ཐམས་ཅད་བསྒོམ་པར་བྱ། །ཐམས་ཅད་ཆོས་ནི་ཡོངས་ཤེས་ན། །བསྒོམ་པ་ཉིད་ནི་བསྒོམ་པ་མིན། །ཞེས་གསུངས་པའི་དོན་གྲུབ་ཆེན་གོང་མ་རྣམས་ཀྱིས་རིམ་པ་བཞིན་དུ། བྲམ་ཟེ་ཆེན་པོས། བསམ་དང་བསམ་བྱ་རབ་ཏུ་དོར་ནས་སུ། །ཇི་ལྟར་བུ་ཆུང་ལྟ་བུར་བཞག་པར་བྱ། །ཞེས་བསམ་པ་འདས་པའི་རྗེས་མི་གཅོད། བསམ་བྱ་མ་འོངས་པའི་སྔོན་མི་བསུ། བསམ་དོན་ད་ལྟར་གྱི་རིག་པ་ལ་བཟོ་མི་བཅོས། མི་རྟོག་པར་ལྷུག་པར་འཇོག་པ་ཉིད་དེ་ཤ་བ་རས། བསྒོམ་དུ་མེད་པ་ཡིད་ལ་མི་བྱ་སྟེ། །ཐ་མལ་ཤེས་པ་རང་ལུགས་གཉུག་མ་ལ། །བཅོས་མའི་དམིགས་པ་དག་གིས་མི་བསླད་དེ། །རང་བཞིན་དག་པའི་སེམས་ལ་བཅོས་མི་དགོས། །མ་གཟུང་མ་བཏང་རང་ས་ཉིད་དུ་ཞོག །ཅེས་འབྱུང་བ་ལྟར་གནས་འགྱུ་ལྟོས་བཞག་(ཅི་ཡང)་མ་ཡིན་པ་ཕྱིའི་ཚོགས་དྲུག་དང་། ནང་གི་ཤེས་པ་གཉིས་ཀའི་ཕྱོགས་སུ་མ་ལྷུང་ཞིང་། སྐྱེ་འགག་རྟག་ཆད་གང་གི་ཕྱོགས་སུ་མ་ལྷུང་བའི་གནས་མེད་ཀྱི་གནས་པ་ཅི་ཡང་མ་ཡིན་པའི་ཤེས་པ་གུ་ཡངས་ཆོད་དེ་བ། ཇི་ལྟ་བ་བཞིན་སྨྲ་མི་ཤེས་པ་འདི་ཉིད་དེ། མི་ཏྲ་ཛོ་གིས། ཅི་སྣང་རང་སར་བཞག་ན་བྱ་བྲལ་ལྷུན་གྱིས་གྲུབ། །ཅེས་དང་། རྗེ་སྒམ་པོ་པས། བཅས་བཅོས་མ་བྱེད་ལྷུག་པར་ཞོག །ལྟ་ཉུལ་མ་བྱེད་རང་སར་ཞོག །ཡིད་ལ་མ་བྱེད་དམིགས་མེད་ཞོག །ཅེས་གསུངས་པའི་དོན་ལས་མི་འདའ་ཞིང་། འདི་སྐབས་སུ་སྒོམ་ཆེན་རྣམས་རྩེ་གཅིག །སྤྲོས་བྲལ། རོ་གཅིག།།སྒོམ་མེད་ཅེས་རྣལ་འབྱོར་བཞི་གསུམ་བཅུ་གཉིས་ཀྱི་ངོས་འཛིན་ལ་རྣམ་པ་མང་ཡང་སེམས་ལས་གཞན་པའི་སྣང་བ་རང་རྒྱུད་པ་མེད་པར་རྟོགས་པས། ཡུལ་ཡུལ་ཅན་གྱི་རྩེ་གཉིས་མེད་པར་སྣང་བ་སེམས་སུ་རྩེ་གཅིག་པ་ནི་རྩེ་གཅིག །སེམས་དེ་ཡང་རྟག་ཆད་ལ་སོགས་པ་སྤྲོས་མཐའ་ཐམས་ཅད་དང་བྲལ་བར་རང་རིག་ནི་སྤྲོས་བྲལ། དེ་ཡང་སྤྲོས་པ་དང་བྲལ་བ་ཙམ་དེ་ནི་མེད་དགག་ཡིན་པས་ན། དེ་ལས་འདས་ནས་སོ་སོ་རང་རིག་ཏུ་རྟོགས་པའི་རིག་བྱ་རིག་བྱེད་དུ་འདྲེས་པ་ནི་རོ་གཅིག །རང་རིག་དེ་ཡང་བསྒོམས་པའི་སྟོབས་ཀྱིས་གསར་དུ་བྱུང་བ་མ་ཡིན་པར་བློ་འདས་བསྒོམ་མེད་དུ་ཤར་བ་དེ་ལ་བསྒོམ་མེད་ཅེས་མིང་དུ་བཞག་ནས་རེ་རེ་ཡང་མྱོང་བ་ཆེ་འབྲིང་ཆུང་གསུམ་གྱིས་གཞལ་བས་བཅུ་གཉིས་བོགས་སུ་འདོན་པ་ཉིད་དེ། ཏིལླི་པས། བློ་འདས་བྱར་མེད་དོན་དེ་ཐོབ་འདོད་ན། །རང་སེམས་རྩད་གཅོད་རིག་པ་གཅེར་བུར་ཞོག །རྟོག་པ་དྲི་མའི་ཆུ་དེ་དངས་སུ་ཆུག །ཅེས་དང་། མི་ཏྲ་ཛོ་གིས། འགྱུ་བའི་ཕྱི་རྗེས་བཅས་ན་རིག་པ་སྤྲོས་དང་བྲལ། །ཞེས་སོ། མདོར་ན་གོང་དུ་བཤད་པའི་གནས་འདི་དག་དང་མ་བྲལ་ན། ཉམས་ལེན་གྱི་མུ་གེ་མེད་པ་ཞིག་ཡོད་པ་ཡིན། གསར་པ་རྣམས་ཀྱིས་ལམ་སྣེ་ཟིན་པ་ལ་དཀའ་ཚེགས་མེད་པའི་བརྡ་སྤྲོད་དང་། ཐོས་བསམ་བསྒོམ་པ་རྣམས་ཀྱིས་སྔར་བྱས་ཀྱི་ཆོས་ཉམས་ལེན་དུ་སྐད་དེ་འགྲོ་བ་ཡིན་ནའང་། དེང་དུས་ཐོས་བསམ་པ་རྣམས་བསྒོམ་ཆེན་ལ་འཐབ། ཅུང་ཟད་བསྒོམ་པའི་ཟོལ་གྱིས་ཐོས་བསམ་པ་ལ་གཤེ་བའི་དུས་སུ་སྣང་བས། ཅི་ཟེར་གྱི་རྗེས་སུ་མི་འབྲང་བ་སྤྱོད་ལམ་རྣམ་བཞི་ཐམས་ཅད་དུ་སེམས་ཅན་གྱི་དོན་དུ་དམིགས་པའི་བྱང་ཆུབ་ཀྱི་སེམས་བཟང་བས་ཀུན་ནས་བསླངས། རང་སྣང་ལྷ། རང་སེམས་བླ་མ། མོས་གུས་ཀྱིས་གང་སྦྱང་། བྱང་ཆུབ་ཆེན་པོར་བསྔོ་བ་སྟེ། གནད་ལྔ་ལྡན་པས་ཉམས་སུ་ལེན་པ་ཉིད་ལ་རེས་འཇོག་མེད་པ་ཆུ་བོའི་རྒྱུན་ལྟར་ཉམས་ལེན་རྒྱུན་མི་ཆད་པར་ཡིད་ཆེས་དང་ལྡན་པར་བསྒྲུབ་པའོ། །གང་ཡང་ཆོས་ཕུང་བརྒྱད་ཁྲི་བཞི་སྟོང་གང་། །གང་ཡང་ཚིག་ངོར་མ་ལུས་སྟོང་པ་གང་། །གང་ཡང་རྒྱལ་བ་དགེས་པའི་གཤེགས་ལམ་གང་། །གང་ཡང་ཟབ་ཁྲིད་ཚུལ་དུ་བསྟན་པ་གང་། །ཞེས་བྱ་བ་འདི་ཡང་། ངེས་མེད་ནམ་མཁའི་རྣལ་འབྱོར་པ་ཀུན་དགའ་གྲོལ་མཆོག་གིས་མི་དབང་འཇིག་རྟེན་དབང་ཕྱུག་གིས་ཐུགས་དམ་རྒྱུན་གྱི་ཉམས་བཞེས་སུ་རིན་སྤུངས་གསེར་ཁང་དུ་སྦྱར་བའོ། ། རིམ་གཉིས་དང་འབྲེལ་བའི་གསུང་ཐོར་བུ་བ་ནི། ཨོྃ་སྭ་སྟི་སིདྡྷྃ། གནད་ཀྱི་གདམས་པ་འདི་ཡིན་ཏེ། (བརྟན)་ནང་སྐྱེེད་རིམ་གྱི་སྐབས་སུ་རླུང་དང་། དངས་མ་སྣང་བ་དང་ཐབས། འགག་མེད་གསལ་རིག་བདེ་ཆེན་རྣམས་ཡབ། ཡང་རྩ་དང་ཡི་གེ་སྟོང་པ་དང་ཤེས་རབ་སྐྱེ་མེད་ཀྱི་དབྱིངས་རྣམས་ཡུམ། དེ་གཉིས་སུ་མེད་པའི་སྐྱེ་འགག་དབྱེར་མེད་པ་ནི་ཡབ་ཡུམ། དེ་དོན་གྱི་ནང་སྐྱེད་ཆོག་དབང་བསྐུར། རྒྱས་བཏབ་སོགས་དང་བྲལ་བའོ། །ཡང་ཕྱི་བསྐྱེད་རིམ་གྱི་གོ་དོན། མ་དག་པ་སྲིད་པ་འཁོར་བས་བསྡུས་པའི་ཆོས་ཐམས་ཅད་དག་པ་ལྷ་དང་གཞལ་ཡས་ཁང་ཡིན་ཞིང་། དེ་ཐམས་ཅད་ཀྱང་སྣང་སྟོང་། (བུམ་དབང་) གསལ་སྟོང་། (གསང་དབང་) བདེ་སྟོང་། (ཤེར་དབང་) རིག་སྟོང་། (དབང་བཞི་པ།) ཐམས་ཅད་ཀྱང་(*སྣང་སྟོང་)རང་སྟོང་ཕྱག་རྒྱ་ཆེན་པོའི་ངང་ཉིད་དུ་གདོད་མ་ནས་དག་པའི་གཉུག་མ། ཉོན་མོངས་པ་རྣམ་རྟོག་གིས་མ་གོས་པའི་དོན་ལ་མ་ཡེངས་འཇོག་པ་སྒོམ་པའི་ཐ་སྙད་དུ་བྱས་ཀྱི་བློས(ཀུན་རྫོབ་ཏུ)་བཅོས་ནས་སྒོམ་དུ་ཅི་ཡང་མེད་དོ། །རྫོགས་རིམ་གྱི་སྐབས་སུ་སྣང་རིག་(*སྲིད)་ལ་ཧད་དེ་ཅེ་རེ་བལྟས་པས། བདེན་མེད་སྒྱུ་མ་ལྟ་བུར་བུན་ལོང་གི་ངེས་ཤེས་གཏིང་ནས་བསྐྱེད་དེ། དེ་ཉིད་བློས་འཕྲལ་དུ་མ་བཅོས་པར་གདོད་ནས་རང་བཞིན་གྱིས་དག་པ་སྒྲོ་འདོགས་རྦད་ཀྱིས་བཅད་ནས་རང་གསལ་དུ་སིང་ངེ། རང་གྲོལ་དུ་ཤིག་གེ་འདུག་པ་དེ་ལ། འཁོར་འདས་དབྱེར་མེད་ཆོས་སྐུར་གྲོལ་ཞེས་ཐ་སྙད་དུ་བཞག །དེའི་ངང་ནས་དེ་ལྟར་མ་རྟོགས་པ་ལ། (སྟོང་ཉིད་སྙིང་རྗེའི་སྙིང་པོ་ཅན)དམིགས་མེད་ཀྱི་སྙིང་རྗེ་སྐྱེ་བ་དེ་ཡང་དབྱིངས་ཀྱི་ངང་ཡིན་པས་དབྱེར་མེད་དུ་འགྱུར་ལ། ཐབས་ཤེས་ཀྱི་གོ་རིམ་ལོག་པའི་སྐྱོན་མེད་དེ། དེ་ལ་ཤེས་རབ་ལས་མ་གཡོས་པའི་ཐབས་མཁས་ཞེས་བྱ་སྟེ། དེས་ཚོགས་ལམ་འབད་མེད་དུ་བགྲོད་པའི་རང་འགྲོས་འདི། ལྟ་བས་ཡས་གཞལ་ཞིང་། བགྲོད་ཚུལ་གྱིས་མས་རྩི་བ་གནད་ཡིན་ལ། དེས་ཟིན་པའི་སྒོམ་གྱི་ལས་དགེ་བ་རྣམས་ཚོགས་ལམ། བསམ་གཏན་གྱི་སེམས་གང་རུང་ལ་བརྟེན་ན་དོན་ཅི་གསལ་ངེས་པ་སྦྱོར་ལམ། དེ་ལ་མངོན་དུ་འགྱུར་པ་མཐོང་ལམ། ལམ་དེ་བསྒོམ་པས་ཉོན་མོངས་ཀྱི་བག་ཆགས་ཤེས་སྒྲིབ་ཀྱི་ཚུལ་ཅན་ཡང་ཕྲ་བར་ནུས་པས་སྒོམ་ལམ། དྲི་མ་ཕྲ་མོ་རེ་རེ་ཡང་དབྱིངས་སུ་ཞི་ནས། སྤང་རྟོགས་ཀྱི་ཡོན་ཏན་ཡོངས་སུ་རྫོགས་ཏེ། ཕྲིན་ལས་སེམས་ཅན་གྱི་རེ་འདོད་ལྷུན་གྲུབ་ཏུ་འབྱུང་བ་མཐར་ཕྱིན་པའི་ལམ་མོ། །དེའི་གནད་ཀྱང་མ་ཟིན་པ་ཟིན་པར་བྱེད་པ་ན་ནང་དུ་ཁུག་ཅིག །རྟེན་པར་བྱེད་པ་ཕྱིར་ཐོང་། གནས་པར་བྱེད་པ་ན་སོར་ཞོག །དེ་སྣང་སྲིད་འཁོར་འདས་ཀྱི་ཆོས་ཐམས་ཅད་སེམས་ཡིན་ལ། དེ་ལ་གསལ་བ་སེམས་ཀྱི་མཚན་ཉིད་སྟོང་པའི་རྩལ་སྦྱོངས། སྟོང་པ་སེམས་ཀྱི་རང་བཞིན། སྣང་བའི་དུག་སྦྱོང་། བཅོས་མིན་སེམས་ཀྱི་ངོ་བོ། གཉུག་མའི་རང་ཞལ། དེ་ལྟར་ཡིན་ལུགས་རང་ངོ་ཤེས་པས་ལྷུག་པར་རང་སོ་བཟུང་ན། རིག་ཀྱང་ནང་དུ་མ་ལུས། སྣང་ཀྱང་ཕྱི་རུ་མ་ལུས། སྣང་སེམས་དབྱེར་མེད་འདྲེས་ནས་བསམ་སྒོམ་གྱི་ཉམས་སུ་མྱོང་བ་དེ་ལ་འཁྲུལ་པ་མ་རྙེད་པ་དང་། གོ་བས་མཐའ་རྒྱ་ཆོད་པ་དེ་ལ་འདའ་ས་མ་རྙེད་པའོ(ཡིད་འཕྲེང་བཅས་པའི་དོན།)། ། དེ་ལྟ་བུའི་སྒོ་ནས་སེམས་ཉིད་གདོད་མ་ནས་སྐྱེ་མེད་དུ་ཤེས་པས། ཀུན་གཞི་གཉུག་མའི་རང་ཞལ་མཐོང་ན། སྐྱེ་མེད་འཆེ་མེད་གཏིང་ནས་སྒོམ་པའི་ངང་ཚུལ་འདི་ལ་གྲོལ་བར་བཞག (སྙིང་རྗེ་ཆེན་པོ་སྐྱེས་ཀྱང་སེམས་ཅན་འདུ་ཤེས་མེད། །དེ་ཚེ་མཁས་པ་འགྲོ་བ་ཀུན་གྱི་སྦྱིན་གནས་འགྱུར། །སྒོམ་མེད་སྒོམ་པ་པོའང་མེད་རྒྱུད་ཀྱི་ལུང་། )ལགས། སྙིང་པོ་དོན་གྱི་རང་འགྲོས་འདི་འཁོར་བའི་རང་བཞིན་ཤེས་ཚེ་འདིའི་བདག་འཛིན་སངས་ནས། སྒྲུབ་པ་ཆིག་སྒྲིལ་དུ་བྱེད་པའི་སྣོད་ལྡན་གཅིག་ལ་ཕན་པར་གྱུར་ཅིག །ཅེས་པའི་གནད་འདོམས་ཀྱང་གྲོག་མཆོག་གི་བློ་མཚོ་ལས་སོ། ། (ཞུས་དག་ཁུངས་པ་རྟག་བརྟན་སྤར་མ། *རྟགས་འདི་འཛམ་ཐང་ལག་བྲིས་ནང་འདུག་པ་དོན་དང་འབྱོར་སྙམ་པ་བཀོད་པ་ལགས།)
ཡང་མི་རྟོག་པའི་མེ། ཆོས་དབྱིངས་ཀྱི་ཐབ་ཁུང་། སེམས་འབྱུང་གི་རྣམ་རྟོག་བསྲེག་པས(ཡང་རབ)། རྗེས་ཆགས་མེ། བྷ་ག་ཐབས། རྡོ་རྗེ་བླུགས་གཟར། ཀུནྡ་བསྲེང་རྫས(འབྲིང་)། སྤྲུལ་འཁོར་ཐབས། རོ་རྐྱང་སྒང་བླུགས། དངས་མ་ལྔ་བསྲེག་རྫས(རབ)། ལྟེ་བའི་ཐབ། རྒྱུ་བྱེད་མེ། ལུང་ཀྱི་ཧོང་ཁུང་། ལག་པའི་དགང་བླུགས་བསྲེས་རྫས། ལས་བཞིའི་ཐབ་ཁུང་འབར་བའི་མེ་ལ། དགང་བླུགས་གཉིས་ཀྱི་སོ་སོའི་རྫས། སྦྱིན་སྲེག་གི་ཏི་པ་ན་བློ་སལ་གྱི་ལྡོམ་བུ་བ་ཀུན་དགའ་གྲོལ་མཆོག་གིས། བྱུང་རྒྱལ་ཉམས་ཡི་གེར་བཀོད་པའོ། །གཞན་ལ་མི་ཕན་རང་ལ་ཕན། །རང་ཕྱིར་མ་ཡིན་གཞན་ཕྱིར་བྲིས། །གཞན་ལ་བཤད་པས་རང་གི་གོ །རང་དོན་སྤངས་ན་གཞན་དོན་འབྱུང་། །རང་ངོ་མཐོང་ན་གཞན་རྒྱུད་གྲོལ། །གཞན་སེམས་ཤེས་ན་རང་མཚང་རིག །རང་ཚང་རིག་ན་གཞན་སྣང་འདུ། །གཞན་སྣང་འདུ་ན་རང་དོན་འགྲུབ། །ཨི་ཋཱི། རྗེ་བཙུན་ཐམས་ཅད་མཁྱེན་པ་རོང་སྟོན་ནས་བརྒྱུད་པའི་ཚེ་ཁྲིད་རྒྱུན་གྱི་ཉམས་ལེན་བཞུགས། ༄༅༅། །སྐྱབས་འགྲོ་སེམས་བསྐྱེད། ཚད་མེད་བཞི་སྒོམ་པ་སྔོན་དུ་བཏང་ནས། ཨོཾ་སྭ་བྷ་ཝས་སྟོང་པར་སྦྱངས། སྟོང་པའི་ངང་ལས་མདུན་གྱི་ནམ་མཁར་པཾ་ལས་པདྨའི་སྡོང་པོ་འདབ་མ་བརྒྱད་གྱེན་དུ་ཕྱོགས་པའི་ལྟེ་བར། ཨ་ལས་ཟླ་བའི་གདན་གྱི་སྟེང་དུ་ཡི་གེ་ཧྲཱིཿདམར་པོ་ཚེག་དྲག་དང་བཅས་པའི་དེ་ལས་འོད་འཕྲོས་འཕགས་པ་མཆོད། སེམས་ཅན་གྱི་དོན་བྱས། ཚུར་འདུས་ཡོངས་སུ་གྱུར་པ་ལས། རྒྱལ་བ་ཚེ་དཔག་ཏུ་མེད་པའི་སྐུ་མདོག་དམར་པོ། ཞབས་གཉིས་མཉམ་པར་བཤིབས་ནས་བཞེངས་པའི་རྟིང་པར་ཚེའི་རལ་པ་རིང་པོས་ཉེ་བར་ཁྱབ་པ། ཕྱག་གཉིས་ཐུགས་ཀར་ཐལ་མོ་ཁ་ཕྱེ་བའི་དབུས་ན། འཆི་མེད་ཡེ་ཤེས་ཀྱི་བདུད་རྩིས་གང་བའི་ལྷུང་བཟེད་བསྣམས་པ། ཞལ་འཛུམ་བག་དང་ལྡན་ཞིང་། དར་དང་རིན་པོ་ཆེའི་རྒྱན་གྱིས་བརྒྱན་པ། དྲི་མེད་ཟླ་བའི་རྒྱལ་ཡོལ་ན་འོད་ཟེར་ཕྱོགས་བཅུར་འཕྲོ་བའི་བདག་ཉིད་ཅན་དུ་གསལ་བའི་སྤྱི་བོར་ཟླ་བ་གནས་པའི་ཨོཾ་དཀར་པོ། མགྲིན་པར་པདྨ་མ་ལ་གནས་པའི་ཨཱཿདམར་པོ། ཐུགས་ཀར་ཉི་མ་གནས་པའི་ཧཱུཾ་སྔོན་པོ། ཐུགས་ཀའི་སྟེང་དུ་ཟླ་བ་ལ་གནས་པའི་ཧྲཱིཿདམར་པོ། དེ་དག་ལས་འོད་ཟེར་འཕྲོས། ནུབ་ཕྱོགས་བདེ་བ་ཅན་གྱི་ཞིང་ཁམས་ནས། རིགས་འཛིན་ཚེ་དབང་བརྒྱུད་པའི་བླ་མ་རྣམས་དང་། གཉིས་སུ་མེད་པའི་རྒྱལ་བ་ཚེ་དཔག་ཏུ་མེད་པཱ་ལ་འཆི་མེད་ཚེའི་རིགས་འཛིན་མཉེས་པའི་སངས་རྒྱས་བྱང་ཆུབ་སེམས་དཔའ་ལྷ་དང་མིའི་དྲང་སོང་དང་། བྲམ་ཟེ་བརྟུལ་ཞུགས་གྲུབ་པའི་དཔའ་བོ་དང་རྣལ་འབྱོར་མའི་ཚོགས་ཀྱིས་བསྐོར་བ། ཨོཾ་བཛྲ་ས་མ་ཛཿ ཨོ་སརྦ་ཏ་ཐཱ་ག་ཏ་ཨ་མྲྀ་ཏ་བྷ་ཝ་ས་པ་རི་ཝ་ར་ཨརྒཾ་པྲ་ཏིཙྪ་ཡེ་སྭཱ་ཧཱ། པ་དྷཾ་པྲ་ཏིཙྪ་ཡེ་སྭཱ་ཧ། བཛྲ་པུཥྤེ་ཨཱ། བཛྲ་དྷུཔྤེ་ཨཱ། བཛྲ་ཨ་ལོ་ཀེ་ཨཱ། བཛྲ་གྷནྡྷེ་ཨཱ། བཛྲ་ནཻ་ཝི་ཏེ་ཨཱ། བཛྲ་ཤཔྟ་ཨཱ་ཧཱུྃ། ཞེས་པས་མཆོད་ལ། ཛ་ཧཱུྃ་བཾ་ཧོས་གཉིས་སུ་མེད་པར་ཐིམ། སླར་ཡང་རང་གི་སྙིང་གའི་ས་བོན་ལས་འོད་ཟེར་འཕྲོས་པས། དབང་གི་ལྷ་དེ་བཞིན་བཤེགས་པ་རིགས་ལྔ་འཁོར་དང་བཅས་པ་ཨོཾ་བཛྲ་ས་མ་ཛཿ ཨོཾ་སརྦ་ཏ་ཐཱ་ག་ཏ་པཉྩ་ཀུ་ལ་ས་པ་རི་ཝ་ར་ཨརྒཾ་སོགས་ཀྱིས་མཆོད་ལ། དེ་བཞིན་བཤེགས་པ་ཁྱེད་ཀྱི་བདག་ལ་མངོན་པར་དབང་བསྐུར་བ་བསྩལ་དུ་གསོལ། ཞེས་གསོལ་བ་བཏབ་ལ། དབང་གི་ལྷ་རྣམས་ཀྱིས། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀྱིས་ནི་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡི། །དེ་བཞིན་བདག་གིས་སྐུ་ཁྲུས་གསོལ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཧཱུྃ། ཞེས་གསུང་ཞིང་བུམ་པའི་ཆུས་སྤྱི་བོ་ནས་དབང་བསྐུར། སྐུ་གང་དྲི་མ་དག་ཆུའི་ལྷག་མ་ཡར་ལུད་པ་ལས་འོད་དཔག་མེད་པས་དབུར་བརྒྱན། ཨོཾ་སརྦ་ཏ་ཐཱ་ག་ཨ་མྲྀ་ཏ་བྷ་ཝ་ས་པ་རི་ཝ་ར་ཨརྒཾ་སོགས་སྔར་བཞིན་ཕྱག་རྒྱ་དང་བཅས་པས་མཆོད། དྲི་མེད་གཞོམ་ཞིག་བྲལ་བ་ཆོས་སྐུའི་ངང་ཉིད་ལས། །ཐུགས་རྗེ་ཆེན་པོ་འགྲོ་ལ་རྗེས་སུ་ཆགས་པའི་ཚུལ། །པདྨ་ར་གའི་མདངས་ལྡན་དྲི་མེད་འོད་གསལ་བ། །སྐྱོབ་པ་མཚུངས་མེད་འོད་དཔག་མེད་ལ་ཕྱག་འཚལ་ལོ། །ཅེས་པས་བསྟོད་ལ། ཨོཾ་བཛྲ་ཨ་ཡུ་ཥེ་ས་ར་རེ་ཤ་ར་རེ་ཧཱུྃ་ཕཊ། ཅེས་ཉི་ཤུ་རྩ་གཅིག་བཟླས་ནས། གསོལ་བ་བཏབ་སྟེ། ལུས་གནད་ལེགས་པར་བསྲང་། རླུང་རོ་དགུ་ཕྲུགས་སུ་འབུད་པའི་རྐྱེན་གྱིས་མདུན་གྱི་རྒྱལ་བ་ཚེ་དཔག་ཏུ་མེད་པའི་ལྷུང་བཟེད་ལས་འཆི་མེད་ཡེ་ཤེས་ཀྱི་བདུད་རྩི་འཕྱུར་བ་འོད་ཀྱི་འཇའ་ལམ་ནས་བརྒྱུད། རང་གི་སྣ་སྒོ་ནས་ཞུགས་ཏེ། ལུས་ཀྱི་ཟུངས་དང་སེམས་ཀྱི་རྟེན་དུ་གྱུར་པར་བསམ་ནས། རླུང་བུམ་པ་ཅན་ཅི་མང་འཛིན། དེ་ནས་ཡིད་རྩེ་གཅིག་པས་མ་ཡེངས་པའི་ངང་ནས། ཨོཾ་ཨ་མ་ར་ཎི་ཛི་ཝནྟི་ཡེ་སྭཱ་ཧ། ཞེས་བརྒྱ་རྩ་བརྒྱད་ཉུང་མཐར་བཟླ། བཅོམ་ལྡན་འདས་བདག་གི་ཚེ་དང་བསོད་ནམས་ཐམས་ཅད་ཟླ་བ་ཡར་གྱི་ངོ་བཞིན་དུ་གོང་ནས་གོང་དུ་འཕེལ་ཞིང་རྒྱས་པར་བྱིན་གྱིས་བརླབ་ཏུ་གསོལ། དགེ་བ་འདི་ཡི་མྱུར་དུ་བདག །ཚེ་དཔག་མེད་མགོན་འགྲུབ་གྱུར་ནས། །འགྲོ་བ་གཅིག་ཀྱང་མ་ལུས་པ། དེ་ཡི་ས་ལ་འགོད་པར་ཤོག །སེམས་ཅན་འདི་དག་ཐམས་ཅད་ནི། །ཚེ་ཡི་དཔག་མེད་རིང་བར་ཤོག །རྟག་ཏུ་བདེ་བས་འཚོ་གྱུར་ཏེ། །འཆི་བའི་སྒྲ་ཡང་གྲགས་མ་གྱུར། །ཞེས་བསྔོ་བ་སྨོན་ལམ་བཏབ་པོ། །རོང་སྟོན་ཤེས་བྱ་ཀུན་རིག་གི་ཐུན་མོང་མ་ཡིན་པའི་གམས་པ་ཚེ་སྒྲུབ་ཞབས་བདུན་མའི་གདམས་པ། རང་གི་རྒྱུན་གྱི་ཉམས་ལེན་ཇི་ལྟ་བ་བཞིན་ཚིག་དོན་ཡི་གེར་བཀོད་པའོ། །མངྒ་ལཾ།